เซี่ยงไฮ้คอมโพสิตปิดลบ 13.88 จุด เหตุวิตกหยวนแข็งค่า
เซี่ยงไฮ้คอมโพสิตปิดลบ 13.88 จุด เหตุวิตกหยวนแข็งค่า
5 มิ.ย. 2560

ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้อ่อนตัวลง โดยดัชนีเซี่ยงไฮ้คอมโพสิตปรับตัวลง 13.88 จุด หรือ 0.45% ปิดที่ 3,091.66 จุด  เนื่องจากความกังวลเกี่ยวกับเงินหยวนที่ยังคงแข็งค่าเมื่อเทียบกับดอลลาร์สหรัฐ ในขณะที่นักลงทุนรอดูการเปิดเผยข้อมูลเศรษฐกิจหลายรายการในสัปดาห์นี้
ดัชนีผู้จัดการฝ่ายจัดซื้อ (PMI) ภาคบริการของจีน ซึ่งมาร์กิตจัดทำร่วมกับไฉซิน พุ่งขึ้นแตะระดับ 52.8 ในเดือนพ.ค. จากระดับของเดือนเม.ย.ที่ 51.5
ทั้งนี้ ดัชนี PMI ที่เคลื่อนไหวเหนือระดับ 50 บ่งชี้ว่าภาคบริการยังคงขยายตัว ขณะที่ดัชนีต่ำกว่า 50 บ่งชี้ถึงภาวะหดตัว
ในขณะที่วันที่ 8 มิ.ย. จีนจะเปิดเผยข้อมูลยอดส่งออก, นำเข้า และดุลการค้าเดือนพ.ค. และดัชนีราคาผู้บริโภค(CPI) เดือนพ.ค.ที่จะมีการเปิดเผยวันที่ 9 มิ.ย.
ทั้งนี้ นักวิเคราะห์กล่าวว่า เงินหยวนจะยังคงแข็งค่าอย่างต่อเนื่องเมื่อเทียบกับดอลลาร์ เนื่องจากจีนอยู่ระหว่างการปรับตัวเข้ากับสถานการณ์ทางเศรษฐกิจและการเงินโลกที่เปลี่ยนแปลงไป